b'\n_START_ARTICLE_\nPartizanski spomenik\n_START_PARAGRAPH_\nPartizanski spomenik ali partizansko obele\xc5\xbeje je zbirni izraz za spominske plo\xc5\xa1\xc4\x8de, obeliske, spomenike, kipe in podobne objekte, ki so bili po drugi svetovni vojni postavljeni v spomin na padle partizane, ustreljene talce na raznih mestih: na mestu bitk, partizanskih taborov, okupatorjevih zaporov, na krajih okupatorjevega terorja, ilegalnih bolni\xc5\xa1nic, kurirskih javk in prehodov, zborovanj in drugih zgodovinskih dogodkov v \xc4\x8dasu druge svetovne vojne._NEWLINE_Partizanska obele\xc5\xbeja spadajo med spominska obele\xc5\xbeja druge svetovne vojne. Nahajajo se na podro\xc4\x8djih partizanskega bojevanja v Evropi, najpogostej\xc5\xa1a so na Balkanu (v dr\xc5\xbeavah nekdanje Jugoslavije in v Albaniji), na Poljskem, v Ukrajini in v Sovjetski zvezi in so zgodovinska kulturna specifika teh prostorov._NEWLINE_V Sloveniji je pribli\xc5\xbeno 4000 partizanskih obele\xc5\xbeij, izbor 2700\xe2\x80\x932900 upo\xc5\xa1teva Register nepremi\xc4\x8dne kulturne dedi\xc5\xa1\xc4\x8dine, v sloju Partizanski spomeniki na Geopediji je bilo doslej popisanih 2600 spomenikov. Najgosteje so posejani po Gorenjskem, v Ljubljani in \xc5\xa1ir\xc5\xa1i okolici, na Primorskem in Koro\xc5\xa1kem (tudi na slovenskem etni\xc4\x8dnem ozemlju zunaj dr\xc5\xbeavnih meja). Odkrivali so jih ob obletnicah ve\xc4\x8dinoma podro\xc4\x8dne Zveze borcev v sodelovanju z drugimi lokalnimi organizacijami (ob\xc4\x8dino, krajevno skupnostjo, planinskim dru\xc5\xa1tvom ipd.) Zveza borcev z dr\xc5\xbeavno podporo vzdr\xc5\xbeuje okrog 1700 spomenikov, sicer pa posamezniki, nekatere ob\xc4\x8dine in tiste, ki so vpisani v RKD, podro\xc4\x8dni Zavodi za varstvo kulturne dedi\xc5\xa1\xc4\x8dine._NEWLINE_Med partizanske spomenike \xc5\xa1tejemo tudi nagrobnike na pokopali\xc5\xa1\xc4\x8du, kamor so po vojni pogosto prekopali padle partizane, kjer je ob imenu zapisano, kdaj je padel oz. kdaj so ga ustrelili kot talca. Imena civilnih \xc5\xbertev druge svetovne vojne, zlasti tistih, ki so jih partizani pobili zaradi obto\xc5\xbebe kolaboracije z okupatorjem, in mobiliziranih v nem\xc5\xa1ko vojsko, se nahajajo tudi na farnih spominskih plo\xc5\xa1\xc4\x8dah, ki so jih ob cerkvah za\xc4\x8deli postavljati po letu 1990. Partizanske plo\xc5\xa1\xc4\x8de, spomeniki in nagrobniki so prepoznavni po peterokrakih zvezdah, na nekaterih je zraven zvezde \xc5\xa1e kri\xc5\xbe, redkeje zgolj kri\xc5\xbe. Spominske plo\xc5\xa1\xc4\x8de se nahajajo na rojstnih hi\xc5\xa1ah prvoborcev, na domovih, od koder so odhajali v partizane, na mestih smrti, na pokopali\xc5\xa1\xc4\x8dih ob cerkvah in na trgih oz. spominskih parkih sredi krajev. Najti jih je tudi na pro\xc4\x8deljih gasilskih domov, tovarn in upravnih stavb._NEWLINE_Ob ru\xc5\xa1evinah med vojno po\xc5\xbeganih doma\xc4\x8dij, ob obnovljenih ilegalnih partizanskih tiskarnah in bolni\xc5\xa1nicah so v\xc4\x8dasih namesto plo\xc5\xa1\xc4\x8d infotable z zgodovinskimi podatki. Okrog 10\xc2\xa0% partizanskih obele\xc5\xbeij je po drugi svetovni vojni propadlo zaradi politi\xc4\x8dno motiviranega vandalizma, zaradi kraje barvnih kovin ali zaradi obnove ali ru\xc5\xa1enja objektov, na katerih so bila pri\xc4\x8dvr\xc5\xa1\xc4\x8dena. Del odstranjenih obele\xc5\xbeij so obnovili (Kovor, Draga), preselili na druge lokacije (npr. v Litiji, Kidri\xc4\x8devem) ali deponirali v lokalnih muzejih (npr. v Tr\xc5\xbei\xc4\x8du).'